|  |  |
| --- | --- |
| Statsråd Ketil Solvik-Olsen |  |
| Samferdselsdepartementet |  |
| Postboks 8010 Dep |  |
| 0030 OSLO |  |
|  | Vår fil: B16-CL010 |
|  | Vårt Arkiv: 401 |
|  | Saksbehandler: Cato Lie |

 Oslo 16. desember 2016

**FFOs krav til statsbudsjettet 2018**

Funksjonshemmedes Fellesorganisasjon er paraplyorganisasjon for 83 organisasjoner av funksjonshemmede og kronisk syke, med til sammen mer enn 335 000 medlemmer. FFOs overordnede mål er samfunnsmessig likestilling og deltakelse for funksjonshemmede.

Et av FFOs viktigste arbeidsområder er å gi innspill til de årlige statsbudsjettene. Allerede 11. november 2016 sendte vi over våre tre hovedkrav til regjeringen knyttet til statsbudsjettet for 2018. Disse kravene var utgangspunktet for møtet i Kontaktutvalget med regjeringen 14. desember:

1. FFO ber regjeringen i samarbeid med organisasjonene utarbeide en helhetlig handlingsplan for funksjonshemmede, slik FN-konvensjonen for funksjonshemmedes rettigheter stiller krav om
2. Flere funksjonshemmede i arbeid i kraft av fire-parts samarbeid.
3. Styrking av rammevilkår for funksjonshemmedes organisasjoner, og bevilgninger til utvikling av likemannsordningen og brukermedvirkning.

Vi varslet i møtet at våre innspill til de enkelte fagdepartement ville oversendes senest 16. desember. Vårt viktigste anliggende er at regjeringen i de årlige statsbudsjettene setter av tilstrekkelige bevilgninger på de ulike fagområdene slik at rettighetene til funksjonshemmede og kronisk syke i Norge sikres.

Her følger FFOs konkrete krav knyttet til statsbudsjettet for 2018 på Samferdselsdepartementets område:

* FFO ber regjeringen om å sikre tilstrekkelig fremdrift i arbeidet med å gjøre togstasjoner tilgjengelige for funksjonshemmede. Vi ber konkret om at 18 stasjoner blir universelt utformet i 2018, og at 30 gjøres tilgjengelige.
* FFO ber regjeringen om å sette av 140 mill. kroner til den nasjonale TT-ordningen i 2018.

## Gi funksjonshemmede og kronisk syke mulighet til å kjøre tog

I handlingsplan for universell utforming (2015-2019) er ambisjonen om et universelt utformet Norge innen 2025 forlatt. Jernbaneverket har jobbet sammen med FFO for økt tilgjengelighet på stasjonene siden 2000. Likevel er bare 22 av 336 stasjoner universelt utformet og rundt 96 tilgjengelige. Dette er for svakt.

For å få fortgang i dette arbeidet må Jernbaneverket sette seg konkrete mål. FFO mener at 2035 er realistisk som mål for når alle stasjoner skal være universelt utformet, og at 2025 er realistisk som mål for når de skal være tilgjengelige. Grunnen til at vi setter mål både om tilgjengelighet og universell utforming er at noen stasjoner har store utfordringer og kostbare oppgraderingsbehov. De kan sikres god tilgjengelighet først og oppgraderes til universell utformingsstandard nærmere 2035.

Jernbaneverket må raskt få oversikt over tilstanden ved stasjonene og lage en plan for oppgradering til universell utforming og tilgjengelighet. Ut fra beskrivelsen av dette i budsjettproposisjonen for 2017 ser vi at for å nå målet om at alle stasjoner skal være universelt utformet i 2035 må rundt 18 stasjoner oppgraderes til universell utforming årlig. For å nå målet om tilgjengelighet ved stasjonene i 2025 må mellom 20-25 stasjoner årlig oppgraderes til tilgjengelighetsstandard. De mest folkerike områdene bør prioriteres først.

## Transport til de som ikke kan benytte kollektivtransport

Kollektivtransporten i Norge er ikke tilgjengelig for alle. Funksjonshemmede og kronisk syke utestenges fra å reise kollektivt og fratas dermed muligheten til å delta i samfunnet på linje med andre. Men selv om kollektivtransporten blir mer tilgjengelig/universelt utformet, vil det være en liten gruppe funksjonshemmede som ikke kan reise kollektivt. De vil ha behov for en god TT-ordning, blant annet for å unngå en isolert tilværelse, følge opp barn og leve aktive liv.

TT-ordningen er i dag fylkeskommunal og praktiseres svært ulikt i fylkene. En nasjonal forsøksordning for brukere med særskilte behov for transporttjeneste ble etablert i april 2012, med hensikt å få på plass en nasjonal ordning med lik praksis. I 2016 ble en nasjonal ordning innført permanent i 4 fylker. I Stortingets behandling av budsjettet for 2017 er den utvidet til 4 fire nye fylker. Det er vi glade for. Vi forventer en tilsvarende årlig opptrapping inntil alle landets fylker er med i den nasjonale ordningen.

FFO ber derfor regjeringen om i budsjettet for 2018 å avsette 140 mill. kroner til en nasjonal TT-ordning, slik at flere nye fylker kan inkluderes i ordningen fra 2. halvår 2018. Vi foreslår videre at det legges en plan for utvidelse av ordningen til alle fylker og flere grupper med store behov frem mot 2020, med en årlig budsjettøkning på 45 mill. kroner.

Med vennlig hilsen

**FUNKSJONSHEMMEDES FELLESORGANISASJON**



John Berg-Jensen Lilly Ann Elvestad

Styreleder Generalsekretær

Kopi: Kontaktutvalget med Regjeringen

 v/ Barne- og likestillingsminister Solveig Horne